1.	Hvor er du vokset op? - Jeg er opvokset lige uden for Thisted i en lille by, der hedder Thorsted. 2.	Hvem består din nærmeste familie af? - Min nærmeste familie består af min mor, far, lillebror og storebror. 3.	Hvornår begyndte du på din sport? - Jeg kan ikke helt huske, hvornår jeg begyndte til svømning, men jeg har ikke været specielt gammel. Tror jeg gik i børnehave. 4. Hvorfor er din sportsgren så fed at dyrke? - Det er en individuel sportsgren, hvor man virkelig kan presse sig selv for at opnå sine mål, men samtidig er man del af et hold, som støtter og hjælper hinanden gennem det hele. 5. Hvem udover dig selv har størst andel i, at du er nået så langt med din sport som du er? - Min træner Mads Bjørn har en stor andel i, at jeg er nået så langt, da han virkelig har hjulpet med at udvikle mig til at blive en bedre svømmer. Derudover har mine forældre også støttet mig fuldt ud hele vejen og altid fået tingene til at fungere, når jeg har haft det lidt hårdt. 6. Hvad er dit yndlingssted i Nordjylland? - Det er Thy, hvor jeg er vokset op og har rigtig mange gode minder fra de små, forskellige og hyggelige steder, som man finder rundt omkring i Thy. 7.	Hvad laver du helst, når du ikke dyrker din sport? - Jeg elsker at bruge tid på familie og venner, da det tit er dem, som bliver lidt tilsidesat til fordel for min sport. 8.	Hvis du kunne forbedre verden på ét punkt, hvad ville det så være? - Verden kan i mine øjne blive bedre på flere punkter, så jeg har svært ved at fremhæve et punkt frem for andre. 9. Hvad har været det bedste og værste ved corona-epidemien? - Det bedste har været, at OL blev udsat et år, så jeg fik mulighed for at kvalificere mig. Det værste har været nedlukningerne, som i perioder har gjort det svært for mig at træne med mine klubkammerater i Thisted Svømmeklub. 10.	Hvad kunne du godt tænke dig at lave, når din sportskarriere er slut? - Jeg ved ikke endnu, hvad jeg vil lave, når min sportskarriere er slut - det tager jeg til den tid.

Opsummering:
Karoline Sørensen skal fredag eftermiddag i OL-bassinet som en del af den danske 4 x 100 meter medley. Men hvem er den 19-årige thybo egentlig?